5 játékos hely Budapesten, ha kiszakadna a mindennapokból - Mr. Foster kalandozásai Budapesten
14 dal a városról, amit Budapestnek hívnak
Mitől vonzó és szexi egy női szobor?
2016. február 28. írta: Mr. Foster
5 játékos hely Budapesten, ha kiszakadna a mindennapokból
Persze, persze, tudom én, hogy mindenki felnő egyszer, de játszani akkor is kell. Munka után, hétvégén, munkaszüneti napokon, és egyébként is. Csak úgy, ráérésből, spontán. Ha elfelejtünk játszani, a végén olyan faragatlan, unalmas és nyers „fölnőttekké" válunk, mint amilyentől Saint-Exupéry óv minket. De vajon, vannak olyan helyek Budapesten, ahol erre lehetőségünk nyílik?
Ha nézegetne még a témában képeket ITT megteheti.
1. Fejtörős játékok a Görbe Bögre Kávézóban, avagy tudta, hogy már az egyiptomiak is odavoltak a rejtvényekért?
Na, azért, ne úgy képzeljék el ezt a helyet, mint ahol szigorú sakkórák felügyelik az okosodni vágyó vendégeket. A Görbe Bögre tele van jóérzéssel és jó értelemben vett lazasággal. A koncepció lényege, hogy az ide betérőknek legyen lehetősége közös játékra, és ehhez a házigazdák igyekeznek minden eszközt rendelkezésre bocsátani.
Ha szereti a logikai feladványokat és az akár a lehetetlennek tűnő feladatoktól sem riad meg, akkor szeretni fogja ezt a helyet. Különböző nehézségű rejtvények, ördöglakatok, társasjátékok, így például a Sodoku várják a vendégeket.
Tudta, például, hogy a világ jelenleg ismert első rejtvénykönyvét egy egyiptomi írnok, Aamesz jegyezte le körülbelül 4000 éve egy 20 méter hosszú papirusztekercsre?
A Görbe Bögre a VII. kerületi Rökk Szilárd utca 3. alatt található.
A kávézóban finom sütikkel várnak mindenkit. Külön gyereksarkot is kialakítottak így a legkisebbeket sem kell otthon hagyni. Egyszerre, de külön tereken játszhat az egész család: a földszinti tér felett ugyanis emelet is van. A legbelső terem főként esténként telik meg: előadások és vitaestek helyszíne, ahol a szervezők nem titkolt szándéka, hogy a tudományé legyen a főszerep, ezért együttműködnek a Szertárral. Utóbbi kezdeményezés önmagában megéri, hogy figyelmet kapjon.
2. Szabadult már ki Vadászházból, vagy az Őrültek házából?
Budapest évek óta a szabadulós játékok fellegvára, illetve azzá nőtte ki magát. Aki kaland- és szerepjáték típusú rejtvényfejtésre vágyik, az minden bizonnyal így vagy úgy már értesült erről a lehetőségről, de az sem kizárt, hogy céges tréning során vitték be a szabadulós szobák sűrűjébe. Mivel magam is kalandvágyó típus vagyok, egyértelmű, hogy voltam már jónéhány szobában, ezért most azt ajánlom, ami a leginkább megmozgatta a fantáziámat (egyébként elég csak beírni a keresőbe, hogy „szabadulószobák", hogy lássuk a kínálatot).
A Rabit Hole szobák egyike, amit magam csak Vadászházként emlegetek.
Az Exitpoint szobáin kreatívkodó fiatalemberek első helye még nem a Fogaskertben, hanem a Kálvin tér alatt található pincében volt. Innen költöztek át a jelenlegi helyszínre, minden bizonnyal a növekvő igények és lehetőségek okán, és talán meg is unták a fiúk a sötétbe vezető kamrákat. Annak idején ott beszélgettem egyikükkel hosszabban, és már akkor kitűnt, hogy a tervezők mennyire kifinomult, már-már művészi ízléssel igyekeznek felépíteni ezeket a szobákat.
Az ExitPoint 2-ben jelenleg két szobából lehet kiszabadulni, de ebből az egyik helyszín eleve két helyiségből áll. Az Őrültek házának nevezett játék terme tkp. egy pszichiátriai rendelőt/kórházat hivatott megjeleníteni. A berendezés abszolút hiteles, ami annak köszönhető, hogy minden egyes bútor eredeti, valóban kórházakban állt egykor; és ez a törekvés jellemző a másik helyszínre is.
Az Exitpoint szabadulós szobája extra helyszínen, az Akácfa utcai Fogaskertben található.
Az atmoszféra tehát adott, amit ugyanakkor hiányolható, hogy különösebb történetet nem kerekítettek a szobák köré. A feladványok ötletességét, tematikához passzolását, nehézségi fokát már a Kálvin téri helyszínen is értékeltem, és ez itt sem volt másként. Érdemes megfigyelni, hogy egy-egy feladvány mennyire szépen van kivitelezve!
A szabadulós szobákban mindig van egy beavatott játékmester, akitől segítséget lehet kérni. Nem nagyon hiszem, hogy meg lehet oldani ezeket a szobákat segítségkérés nélkül, mert a fejtörők egymásra vannak építve, azaz, amíg az egyik ponton nem halad túl a csapat, addig nem tud továbblépni a következőre. Ez talán hibaként is felróható, viszont a látványvilággal engem annyira elvarázsoltak, hogy ezt hajlandó vagyok megbocsátani.
3. Szeretne 600 társasjátékot kipróbálni? Két év alatt lehetséges lehet.
A 12. kerületi helyszín nem véletlenül lett népszerű a társasjátékot kedvelők körében. Három órán át fejenként 500 forintért játszhatunk a készletben található közel 600 társasjáték valamelyikével, amelyek között mind a régi klasszikusok, mind a legmodernebb játékok egyaránt megtalálhatóak.
A háromórás időkeretben, amint azt a fenti képek is mutatják, nemcsak játszani lehet, hanem enni és inni is. Fontos szabály, hogy a kávézóban csak a helyszínen vásárolt ételeket, italokat lehet fogyasztani. Többféle melegszendvics, rágcsálnivaló, kávékülönlegesség, hideg üdítő, bor, hagyományos- és kézműves sörök, valamint sütik közül lehet választani.
4. Szívesen ücsörögne állatok gyógyító társaságában? Ez lesz az Ön helye.
Ha a Zoo-Caféba szeretnénk menni, fontos, hogy előre foglaljunk asztalt, mert nagyon népszerű a hely. Lényege, hogy az idelátogatók állatokhoz értő gondozók társaságában ismerkedhetnek olyan állatokkal, amelyekkel mindennap nem találkozhatunk.
Ilyen példéul a sisakos kaméleon, a szakállas agáma,a gyönyörűséges Main Coon macska, a különböző doktorhalak és a bohóchal, vagy a fehérhasú sün, a csíkos mókus, a papagájok közül pedig a szépséges Arakanga vár ránk.
Különös módon ezt a helyet nem csak a gyerekek és a gyerekes családok szeretik, hanem mindazok, akik szeretnének közelebbről megismerkedni az állatokkal és természetükkel. Persze az sem utolsó szempont, hogy apróbb harapnivalókig enni és inni is lehet, így a hagyományos állatsimogató helyszínekkel szemben, akár egy üzleti tárgyalást is nyélbe üthetünk a különleges társaságban. Ki tudja, lehet, hogy előnyösebb megállapodást tudunk kötni barátságos állatoktól övezve?
5. Szeretné úgy érezni magát, mintha otthon lenne? Irány a Rengeteg Romcafé! (Míves 3.0 verziószámmal).
Ez az a hely, ahol minden a természetességről és az otthonosságról szól. Itt a játék lényege elsősorban a helyszínben és az elénk kerülő, sehol máshol nem kóstolható, fantázia szülte, limitált számú finomságokban keresendő. Vajon mivel lepnek meg ma? És holnap? És holnapután?
A Rengeteg RomKafé a csokoládék, a mackók és a jó hangulat hazája, ahol a tulajdonos receptje alapján készülnek az egyedi finomságok, a szörpökől kezdve a forró (sokszor fehér) csokikon és a legkülönbözőbb kávés italokon át a gyümölcsös különlegességekig. Hallott már a Keletifűszeres meggyesről, az Extragyümölcsös csokiról, vagy Heni marcipános karamellás csokijáról, netán a Gesztenyés kapucsínóról?
Az egész atmoszféra, beleértve a régi és handmade készítésű tárgyakat, azt hirdeti, hogy minden rendben, engedd el magad. A dekorációban a mackóké és az antik bútoroké a főszerep.
Ahogy egy ajánlóban tömören összefoglalták: „[...] az egyik leghangulatosabb kis kávézó a Rengeteg RomKáfé. A kínálat és a kiszolgálás is egyedülálló. Ide bármikor betérhetünk egyedül is, lesz ki szóljon hozzánk. Több száz féle tea közül választhatunk, igazi forró csokoládét ihatunk, és a kávéjára is méltán büszke lehet a Rengeteg RomKáfé".
Eltűnt épületek nyomában: függőkert a budai várhegy oldalán
https://mrfoster.blog.hu/api/trackback/id/tr898421734
Hujber Tünde · http://egyszeruen.blog.hu 2016.02.28. 21:24:40
Helyesbítenélek, a Board Game Caféban nem 3 fő játszhat 3 órát 500 ft-ért, hanem akárhány fő játszhat 3 órát FEJENKÉNT 500 ft-ért. Nem mindegy. :) Éppen azért nem járok már oda, mert ez a legdrágább társasozós hely Budapesten. Vannak olcsóbb, sőt, ingyenes helyek is.
Vili Doli 2016.02.28. 21:28:51
Ez viszont ingyen van, és nem kell fogyasztani semmit, ellenben RENGETEG TÁRSASJÁTÉK VAN:
homoludens.hu/
Felnőtteknek, gyerekeknek.
Momina 2016.02.28. 22:51:08
A Gémklubnál, a Ráday utca 30/B-ben is ingyenes játékklub van szerda esténként. Ott sem kell fogyasztani, mivel az egy játékbolt.
Félkifli 2016.02.29. 11:17:45
Nem akarok a nap trollja lenni, de én tudom minek örül annyira az a nő:
www.google.hu/search?q=ugr%C3%A1l%C3%B3labda+narancss%C3%A1rga&tbm=isch&imgil=r9dN8FUUBSGzEM%253A%253B0jSouEjx-9_IoM%253Bhttp%25253A%25252F%25252Fjatek.vatera.hu%25252Fsport_es_ugyessegi_jatek%25252Ftrambulin_ugralo_jatek%25252Fugralo_labda_narancssarga_szinben_55cm_spartan_2109296183.html&source=iu&pf=m&fir=r9dN8FUUBSGzEM%253A%252C0jSouEjx-9_IoM%252C_&usg=__zFLVN5WNnr_arFz9E-kg3SUSVFQ%3D&biw=1170&bih=802#imgrc=r9dN8FUUBSGzEM%3A
Mr. Foster 2016.02.29. 17:04:05
@Hujber Tünde: Köszönöm, javítottam!